Onderhandel effektief en bou goeie verhoudings - WelstandWelstand
Tuis / Advies / Onderhandel effektief en bou goeie verhoudings
Onderhandel effektief en bou goeie verhoudings
Onderhandelings, hetsy met jou kollegas, jou gesin, jou tiener of selfs 'n terroris kan verhoudings vertroebel indien jy verkeerde tegnieke gebruik.
Tussen die magdom reeds bestaande en aanbevole onderhandelingstegnieke het Liverpool Universiteit onderhandelingstegnieke verfyn wat in terreur-onderhandelinge gebruik word en wat ewe effektief elders gebruik kan word, verhoudings positief op koers sal hou omdat dit eerstens berus op die onderhandelaar se nederigheid en die bou van rapport met die ander persoon.
Onderhandelingstegnieke soos uitgebeeld in Hollywood TV-reekse is presies wat nie gebruik moet word nie: moenie die verdagte probeer uitvang of op 'n slinkse manier lei om brokkies inligting bekend te maak nie, enige vorm van marteling gebruik nie, of jou eie ego die oorhand laat kry deur te kenne te gee jy is die baas nie. Die ander persoon besit nog steeds die mag om iets of niks te sê nie.
Probeer 'n rapport bou met jou opponent, veral met jou tiener wat niks wil openbaar nie en wat voel hy of sy word gedwing om in gesprek te tree op die voorwaardes van iemand anders se agenda.
Bou 'n rapport op empatie; vra jouself af hoe dit moet voel om die persoon aan die oorkant van die tafel te wees. Erken en respekteer die outonomiteit van die ander persoon, hy/sy het die reg om inligting bekend te maak of te weerhou. Verseker die ander persoon dat hy/sy in 'n veilige omgewing is en die doel van die onderhoud nie is om te veroordeel nie maar om 'n billike uitkoms te bereik. Kry sekerheid en helderheid oor wat gesê word soos jy dit hoor, vra uit om te verseker wat die ondervraagde se posisie werklik is en gee terugvoer aan die persoon tydens die gesprek om klaarheid te verkry oor wat bedoel is.
Goeie onderhandelingvaardighede verg 'n grondige kennis van die saak ter sprake en die moontlike konflik wat daaruit kan voortspruit. Luister na die ander party; identifiseer die ander party se standpunt as sterk of swak; vra jouself af wat die ander party wil bereik en plaas jouself in sy/haar skoene. Wees beleefd. Stel 'n wen-wen uitkoms voor. Stel vas wat die belangrikste onderwerp is en konsentreer daarop, en wat is sekondêre sake wat met latere onderhandeling aangespreek kan word. Wees oop vir heronderhandeling indien die uitkoms vir beide van julle nie na wense is nie.
'n Interessante navorsingstudie oor onderhoudvoering met terroriste wat deur Liverpool Universiteit (Sien Alison) gedoen is, toon dat 'n sagter aanslag eerder as die aggressiewe of slinkse Hollywood-styl meer effektief is en wanneer dit in 'n private of 'n werksopset gebruik word verhoudings nie skade ly nie. Die goue reël is om jouself en jou eie swakhede in jou onderhoudvoeringstyl te ken, want enige skade wat jy tydens 'n onderhoud verrig, sal moeilik wees om reg te stel.
Die navorsers identifiseer vier tipes persoonlikhede en onderhoudstyle waarvan jy bewus moet wees sodat jy, eerstens, weet watter soort persoonlikheid jy is en hoe jy gewoonlik optree en, tweedens, sodat jy jou opponent kan raak lees: Tyrannosourus Rex of T-Rex is onbuigsaam en reguit, en kan sarkasties, veroordelend en onvriendelik raak. Die Leeu is vol vertroue, veeleisend, baasspelerig en rigied; die Aap is sosiaal, warm, vriendelik, oorfamiliêr of kruiperig, terwyl die Muis nederig is, konflik vermy, onbelangstellend voorkom en formeel is.
Deur jouself te ken en jou opponent te ken kan jy beter onderhandel en goeie verhoudings handhaaf.
Improve your Relationships – with Advice from Counter Terrorist Experts.
Alison, E and L. 1 Aug 2020 The Guardian. https://www.theguardian.com/lifeandstyle/2020/aug/01/improve-your-relationships-with-advice-from-counter-terrorism-experts